The Killers

The Killers is 'n musiekgroep wat in 2002 in Las Vegas, Nevada (VSA) tot stand gekom het. Die groep is saamgestel uit Brandon Flowers wat die voorsang en sintetiese klavier behartig, Dave Keuning op kitaar en agtergrondsang, Mark Stoermer op baskitaar en agtergrondsang, en Ronnie Vannucci jr. op perkussie en tromme. The Killers klink sterk na die klanke van die musiek van die 1980's. Die debuutalbum Hot Fuss (2004) het die groep kommersiële sukses meegebring. In 2006 het The Killers hul tweede ateljee-album, Sam's Town, vrygestel, en die kompilasieplaat Sawdust, wat b-kante, skaarse materiaal, sowel as nuwe snitte insluit, is in 2007 uitgegee. Die groep se derde vollengtestudioalbum, Day & Age, is deur Stuart Price geproduseer en het in November 2008 op die rakke verskyn.

Geskiedenis

Vorming (2001 — 2002) 
Brandon Flowers is in 2001 deur sy eerste groep, die sintetiese popgroep Blush Response, in die pad gesteek nadat hy geweier het om saam met die groep na Los Angeles, Kalifornië (VSA) te trek. Hy het David Keuning ontmoet nadat hy gereageer het op 'n advertensie wat Keuning in die The Sun-koerant geplaas het. Flowers en Keuning het Ronnie Vanucci jr. en Mark Stoermer genader om by hul nuwe groep, The Killers, aan te sluit. Die naam is geneem van 'n bastrom van 'n denkbeeldige musiekgroep in die musiekvideo van New Order se snit "Crystal".

Aanvanklik het The Killers slegs in klein kroeë in Las Vegas gespeel. Met die groep se stabiele lidsamestelling en sy groeiende snitrepertoire, het hulle die aandag van Alex Gilbert, 'n Britse verteenwoordiger van Warner Bros., getrek. Warner Bros. het nie die groep geval nie, en Gilbert het 'n demoplaat geneem en aan sy vriend Ben Durling, 'n werknemer van die destydse Britsie onafhanklike etiket Lizard King (nou Marrakesh Records) gegee, waarna hulle 'n platekontrak met daardie uitgewer onderteken het.

Hot Fuss (2003 — 2006) 
In Junie 2004 het The Killers hul album Hot Fuss in die VK op Marrakesh Records en in die VSA op Island Records vrygestel. Hot Fuss het vier keer volgens die Britse Fonografiese Industrie (BPI) en drie keer volgens die Plateïndustrie van Amerika (RIAA) platinumstatus behaal. Die groep het ook sukses op die trefferlyste behaal met "Mr. Brightside" wat die Top 10 in die VK bereik het, en met "All These Things That I've Done". Hul grootste hoofstroomsukses het egter gekom met hul hervrystelling van die snit "Somebody Told Me".

Hot Fuss is ook as 'n spesiale uitgawe vrygestel met 'n swart weergawe van die oorspronklike albumomslag en die plaat sluit bykomende snitte in wat later hervrygestel is met die kompilasieplaat Sawdust.

Sam's Town (2006 — 2007) 

The Killers se tweede vollengtestudioalbum, Sam's Town, is in Oktober 2006 onder die etiket van Island Def Jam Music Group vrygestel. Alhoewel voorsanger Brandon Flowers gemeen het hierdie album sou die beste album in die laaste twintig jaar wees, het Sam's Town gemengde kritiek van kritici en aanhangers ontvang. In die eerste week ná sy vrystelling is daar meer as 700 000 kopieë van die album verkoop, en het dit op die Billboard-tydskrif se trefferlyste op tweede plek gedebuteer. In Januarie 2007 is daar meer as 'n miljoen kopieë van die hand gesit. Vier enkelspelers het uit Sam's Town gespruit en is in die VK en VSA vrygestel: "When You Were Young" (September 2006), "Bones" (November 2006), "Read My Mind" (Februarie 2007), en "For Reasons Unknown" (Junie 2007). Eersgenoemde het die Billboard-tydskrif se aflaaitrefferlys op vyfde plek betree, en dit het in die daaropvolgende week van sy amptelike vrystelling tot tweede plek op die VK-enkelspelerstrefferlys geskuif.

Sawdust (2007 — 2008) 
In November 2007 het die groep die kompilasieplaat Sawdust vrygestel, wat b-kante, rariteite, en nuwe materiaal bevat het. Die BPI het hierdie uitgawe 'n goudstatus toegeken. Die eerste enkelsnit vanaf die album is "Tranquilize", wat in samewerking met Lou Reed geproduseer is, en dit is in Oktober 2007 vrygestel. Die album bevat ook die snitte "Ruby, Don't Take Your Love to Town" ('n cover van die oorspronklike snit deur Kenny Rogers en The First Edition) en "Romeo and Juliet" ('n cover van die oorspronklike snit deur Dire Straits). Met die eerste druk van Sawdust het 'n rare demoweergawe van die snit "Move Away" op die plaat verskyn. Dit was volgens Flowers egter 'n fout van die platemaatskappy, en op die daaropvolgende drukke verskyn die amptelike weergawe van die snit, soos wat dit oorspronklik veronderstel was.

Ook in Oktober het die groep 'n cover van Joy Division se "Shadowplay" op die Amerikaanse iTunes Store vrygestel.

Day & Age (2008 — hede) 
The Killers se vierde vollengte ateljee-album Day & Age is op 24 November 2008 in die VK en op 25 November 2008 in Noord-Amerika vrygestel. Hierdie album is geproduseer met die hulp van Stuart Price, wat die Thin White Duke-remix van "Mr Brightside" gedoen het, en ook "Leave the Bourbon on the Shelf" en "Sweet Talk" geproduseer het. Die eerste enkelspeler wat vanaf die Day & Age-plaat gespruit het, was "Human", 'n snit wat aanvanklik beplan is om op Sawdust te verskyn. Dit is op 22 September 2008 vrygestel, met die gepaardgaande musiekvideo wat op 16 Oktober 2008 op die iTunes Store beskikbaar gestel is.

Diskografie 
 Hot Fuss (2004)
 Sam's Town (2006)
 Sawdust (2007)
 Day & Age (2008)
 Battle Born (2012)
 Wonderful Wonderful (2017)
 Imploding the Mirage (2020)

Eksterne skakels 
 Amptelike webwerf

Verwysings 

Amerikaanse musiekgroepe
Las Vegas